KAPETULU 15
Ngila Yaivwa ya Kulemethelamo Njambi
1. Iya napande kutuleka ngila yaivwa ya kulemethelamo Njambi?
MU VULOMBELO vwavwingi vakalishasha ngwavo vali na kulongetha vuthunga. Oloni kethi mukemwo, mwafwa kuvethi kulongetha vuthunga hali Njambi, nomwo mutunapande kumulemethela. Twatha kuthzivuka vati ngila yaivwa ya kulemethelamo Njambi? Yehova ikeye lika atha kutuleka mwakumulemethela.
2. Mwatha kuthzivuka vati ngila yaivwa ya kulemethelamo Njambi?
2 Yehova natwana Mbimbiliya mangana tuthzivuke ngila yaivwa ya kumulemethelamo. Ngechi lilongetheni Mbimbiliya, cho Yehova amikwatha mangana muithzivithithe mwafwa wamyaka mbunge.—Isaya 48:17.
3. Njambi ashaka ngwendi tulinge vika?
3 Vanu vavangi vakendeka ngwavo Njambi washaka vulombelo vwoshe. Oloni Yesu kalongethele ngocho. Wendekele ngwendi: “Kethi munu woshe anjitumbula ngwendi, ‘Mwene, Mwene’ akakovela mu Vumwene vwa mwilu embwe, oloni kuvanga vaje vakalingi chithzango cha Tate wa mwilu.” Ngechi, tunapande kuthzivuka chithzango cha Njambi na kuchilinga. Eyi inapu ñanda yakama, mwafwa Yesu wethekethele vanu vaje kuvethi kwononoka kuli Njambi ku vikelemi, “vaka-kulinga vyavivi.”—Mateo 7:21-23.
4. Vika vyendekele Yesu hali vaje valinga chithzango cha Njambi?
4 Yesu watunangwile ngwendi vaje valinga chithzango cha Njambi, valiwana na vyetheko. Wendekele ngwendi: “Koveleni mu chikolo chachindondo, omwo chikolo chakama na ngila ya kujanjavala viya ku kunyongetha, cho vavangi vali na kuyamo. Omwo chikolo chachindondo na ngila ya kulishwata viya ku mwonyo, cho vaje vaiwana vanapu vavandondo.” (Mateo 7:13, 14) Ngila ya kulishwata, nambe ngwetu ngila yaivwa ya kulemethelamo Njambi, iya ku kuyoya. Ngila ya kujanjavala, nambe ngwetu ngila yaivi ya kulemethelamo Njambi, iya ku kuthsa. Oloni Yehova kashaka ngwendi kukanyonge vamo. Nana vanu voshe thimbu ya kulilongetha mangana vamuthzivuke.—2 Petulu 3:9.
NGILA YAIVWA YA KULEMETHELAMO NJAMBI
5. Mwatha kuthzivuka vati vaje vali na kulemetha Njambi mu vuthunga?
5 Yesu wendekele ngwendi twatha kuthzivuka vaje valemetha Njambi mu vuthunga. Twatha kuvathzivukila ha vyuma vivakulahela na vilinga vyavo. Wendekele ngwendi: “Mukavathzivukila ku vilinga vyavo.” Cho wendekele lalo ngwendi: “Muti woshe wauvwa ukaimi vushuka vwavuvwa.” (Mateo 7:16, 17) Echi kuchilumbununa ngwavo vaka-kulemetha Njambi vapwa va kulumbunuka embwe. Oloni vangamba va Njambi vaketheka kulinga vyavivwa. Tuthimutwiyeni vyuma vije vitukwatha tuthzivuke vaje vali na kulemetha Njambi mu vuthunga.
6, 7. Mwafwa vika kulemetha kwa vuthunga kwemana ha Mbimbiliya? Vika tulilongetha kuli Yesu?
6 Vilongetha vyetu vinapande kwimana ha Mbimbiliya. Mbimbiliya ngwayo: “Omwo Vithoneka vyoshe Njambi wahwimininemo ngechi vili na theho mu kulongetha vuthunga, na mu kwendekela, na mu kuthungametha, na mu kwana vilongetha ha kuyoya kwakuvwa, ngechi munu uje apangela Njambi apwe wa mutunu na kushula kwakuvwa mu kupanga vipangi vyoshe vyavivwa.” (2 Timateo 3:16, 17) Kapositolo Paulu wathonekele ngwendi: “Omwo twaminenelele lijwi lya Njambi, yeni mwalithzivile na kulitambula, kethi ngwe lijwi lya kutunda kuli vanu, oloni ngwe lijwi lya Njambi, lije linapu lijwi lya Njambi vene.” (1 Tesalonika 2:13) Kulemetha kwa vuthunga kunemana ha Mbimbiliya, kethi ha vithinganyeka na vilongetha vya vanu embwe.
7 Vyoshe vyalongethele Yesu vyemanene ha Lijwi lya Njambi. (Tandeni Yowano 17:17.) Kakangi wakele na kukundika majwi endi ku Vithoneka. (Mateo 4:4, 7, 10) Vangamba va Njambi va vuthunga vakakavangeya mwanja wa Yesu. Vivakalongetha vikatundu mu Mbimbiliya.
8. Vika vyatulongethele Yesu?
8 Tunapande kulemetha lika Yehova. Ku Myatho 83:18, NWT vendeka ngwavo: “Yove ivatumbula lithzina ngwavo Yehova, yove lika wapwa Wahakamwa Manene hathi hoshe.” Yesu washakele vanu vathzivuke Njambi wa vuthunga, mukemwo wavalongethele lithzina lya Njambi. (Tandeni Yowano 17:6.) Yesu wendekele ngwendi: “Ukalemetha [Yehova, NWT] Njambi yove na kumupangela ikeye lika.” (Mateo 4:10) Ngechi, yetu vangamba va Njambi tukakavangeya mwanja wa Yesu. Tukalemetha lika Yehova na kupangetha lithzina lyendi na kulileka vakwetu na kuvaleka vyuma vyakatulingila.
9, 10. Twathzema vati vakwetu?
9 Tunapande kuthzema manene vakwetu vanu. Yesu walongethele vandongethi valithzeme umo na mukwavo. (Tandeni Yowano 13:35.) Twatunda ku mitambela na vithemwa vya kulithethzathethza, cho vamo mukati ketu vapwa vaka-kufuka veka tuhutu. Oloni kuthzema vandolome na vandokathzi vetu chatukwatathana hamo. (Kolose 3:14) Mukemwo kutwethi kuya ku ndthzita kukathsiya vanu. Mbimbiliya ngwayo: ‘Aka kakeko kahangu ka kutungukwa hakati ka vana va Njambi na vana va Liyavolo, vaje kuvethi kulinga vyavivwa nambe kuvethi kuthzema vakwavo kuvapwile vana va Njambi embwe.’ Yendeka lalo ngwavo: ‘Tunapande kulithzema umo na mukwavo. Kutwapandele kupwa ngwe Kaini, ikeye wakundamene kuli uje Liyavolo, cho wathsiyile shongo yendi Avele.’—1 Yowano 3:10-12; 4:20, 21.
10 Tukapangetha thimbu yetu na ndthzili yetu na vyuma vituli navyo mu kukwatha vakwetu na kuvashongangeya. (VaHevelu 10:24, 25) ‘Tukalingi vuvwa kuli munu na munu.’—Ngalatiya 6:10.
11. Vika twakulahela ngwetu Yesu ikeye ngila ya kwovokelamo?
11 Tunapande kwononoka kuli Yesu mwafwa ikeye ngila ya kwovokelamo. Mbimbiliya ngwayo: “Kutwatha kuwana kwovoka muli weka lalo embwe, omwo kukwethi lithzina lyeka muno mu kaye lyanana Njambi ku vanu litunapande kwovokelamo.” (Vilinga 4:12) Mu Kapetulu 5 wa lino livulu, twalilongethele ngwetu Yehova watumine Yesu kwakwana mwonyo wendi kupwa ndando ya kupatula vanu va kwononoka. (Mateo 20:28) Yehova nangula Yesu kupwa Mwene uje akayula hano hathi. Mukemwo Mbimbiliya yatuleka ngwayo tunapande kwononoka kuli Yesu nga tushaka kukayoya myaka yoshe.—Tandeni Yowano 3:36.
12. Vika kutwethi kulikovelethela mu viñanda vya chiyulo cha lifuti?
12 Kutwapandele kulikoveletha mu viñanda vya chiyulo cha lifuti. Yesu kalikovelethele mu viñanda vya chiyulo cha lifuti. Omwo Yesu vamuthompele, walekele Pilato ntwama wa vaLoma ngwendi: “Vumwene vwange kethi vwa hano ha kaye embwe.” (Tandeni Yowano 18:36.) Netu twalyononwetha ku Vumwene vwa mwilu ngwe mwalingile Yesu. Ngechi kutwethi kulikoveletha mu viñanda vya chiyulo cha lifuti. Nambe ngocho, Mbimbiliya yatushika “kwononoka kuli vaka-kushwana,” nambe ngwetu ku vifulumende. (Loma 13:1) Tukononoka mashiko a mu lifuti mutwakala. Oloni nga mashiko avo alipyakana na mashiko a Njambi, cho tutembwinineni vapositolo vaje vendekele ngwavo: “Tunapande kwononoka Njambi, kethi vanu.”—Vilinga 5:29; Mako 12:17.
13. Vika vitukambulula vya kukundama ku Vumwene vwa Njambi?
13 Twakulahela ngwetu Vumwene vwa Njambi vukevwo lika vukamanetha vukalu mu kaye. Yesu wendekele ngwendi “viñanda vyavivwa vya Vumwene” vakavyambulula mu kaye mwoshe. (Tandeni Mateo 24:14.) Vifulumende vya vanu kuvyatha kutulingila vyuma vivukatulingila Vumwene vwa Njambi. (Myatho 146:3) Yesu watulongethele mwakulombela Vumwene vwa Njambi. Wendekele ngwendi: “Vumwene vwove vwije, chithzango chove vachilinge hano hathi, ngwe omwo vakachilingi mwilu.” (Mateo 6:10) Mbimbiliya yatuleka ngwavo Vumwene vwa Njambi vukanyongetha vifulumende vyoshe vya vanu, cho ‘vukevwo vukakalako myaka yoshe.’—Ndanyele 2:44.
14. Veya mwamona ngweni vakalemetha Njambi mu vuthunga?
14 Hanima ya kulilongetha evi vithimpi, achilihuleni ngweni: ‘Veya vakalongetha vyuma viyendeka Mbimbiliya? Veya vakaleke vakwavo lithzina lya Njambi? Veya valithzema manene umo na mukwavo na kukulahela ngwavo Njambi watumine Yesu mangana akutwovole? Veya kuvethi kulikoveletha mu viñanda vya chiyulo cha lifuti? Veya vakalongetha ngwavo Vumwene vwa Njambi vukevwo lika vukamanetha vukalu vwa vanu? Vakaleho va Yehova lika ngu.—Isaya 43:10-12.
VIKONI VIMUNAPANDE KULINGA?
15. Vika vitunapande kulinga nga tushaka kulemetha Njambi mu vuthunga?
15 Kumwapandele kukulahela lika ngweni Njambi kwali. Nameme vandemone vakulahela ngocho, oloni kuvononokele kuli Njambi. (Yakomba 2:19) Nga tushaka kulemetha Njambi mu vuthunga, kutwapandele kukulahela lika ngwetu kwali embwe. Oloni tunapande kulinga vyuma vyatuleka.
16. Mwafwa vika tunapande kuvyana vulombelo vwa makuli?
16 Nga tushaka kulemetha Njambi mu vuthunga, cho tunapande kutunda mu vulombelo vwa makuli. Kapolofweto Isaya wendekele ngwendi: ‘Tundeni mu Mbambilone, lijeletheni.’ (Isaya 52:11; 2; Kolinte 6:17) Ngechi tunapande kuvyana vyuma vyoshe vije vyakundama ku vulombelo vwa makuli.
17, 18. ‘Mbambilone Yakama’ ikeyo ika? Vika vitunapande kutundilamo hano vene?
17 Vulombelo vwa makuli vwapwa vuka? Vwapwa vulombelo vwoshe vuje kuvwethi kulongetha vanu viyendeka Mbimbiliya mwakulemethela Njambi. Mbimbiliya yatumbula vulombelo vwoshe vwa makuli ngwavo ‘Mbambilone Yakama.’ (Kujombolola 17:5) Mwafwa vika? Mwafwa hanima ya livathzi lya Nowa, vilongetha vyavingi vya vulombelo vwa makuli vyashangumukilile mu Mbambilone. Cho vilongetha vyavo vya makuli vyatumine hathi hoshe. Chakumwenako, vanu va ku Mbambilone valemethele vinjambi vatatu. Na matangwa ano lalo, mu vulombelo vwavwingi vakalongetha ngwavo kwakala vinjambi vatatu. Oloni Mbimbiliya yalongetha ngwavo kwakala lika Njambi umo lika wa vuthunga, Yehova, cho Yesu wapwa Munendi. (Yowano 17:3) Vanu vakele mu Mbambilone vakulahelele ngwavo nga munu nathsi, kuli chuma chimo chikatundu kuli ikeye na kutwalelelaho kuyoya, cho ocho chuma vatha kuchinyanyametha mu mbulu ya tuhya. Evi vilongetha vyoshe vinapu vya makuli.—Kengeni Viñanda vya Kushongo ha 14 na 17 na 18.
18 Njambi wendekele laja ngwendi ololo anyongetha vulombelo vwoshe vwa makuli. (Kujombolola 18:8) Munamono ovyo tunapande kutundila mu vulombelo vwa makuli ndi? Yehova ashaka ngwendi mutundemo hano vene.—Kujombolola 18:4.
19. Yehova amikwatha vati nga mwangula kumupangela?
19 Omwo mwangula kutunda mu vulombelo vwa makuli na kupangela Yehova, vavuthamba na vavushoko vweni vamo kuvavwahelela, cho vanatha kumilwitha. Oloni Yehova kamyumbila kuti embwe. Mukala mu nanga ya vanu vavangi vaje valithzema manene umo na mukwavo. Cho mukala na lilavelelo lya kukayoya myaka yoshe mu kaye kakaha ka Njambi. (Mako 10:28-30) Vavuthamba na vavushoko vweni vaje vamilwitha mwafwa ya kupangela Yehova, hamo vakatava kulilongetha Mbimbiliya kulutwe.
20. Vika tunapande kulemethela Njambi mu vuthunga?
20 Njambi ololo atundithako vuvi vwoshe, cho Vumwene vwendi vukayula hathi hoshe. (2 Petulu 3:9, 13) Eyi ikapwa thimbu yaivwa manene. Vanu voshe vakalemetha Yehova ngwe omwo mwashaka kumulemethelamo. Ngechi munapande kulingako vimo mu thimbu ino vene mangana mulemethe Njambi mu vuthunga.
cjk_Latn cjk_Latn bem_Latn cjk_Latn kam_Latn cjk_Latn cjk_Latn cjk_Latn cjk_Latn cjk_Latn cjk_Latn run_Latn cjk_Latn cjk_Latn cjk_Latn umb_Latn tso_Latn umb_Latn kam_Latn tso_Latn tum_Latn cjk_Latn cjk_Latn cjk_Latn cjk_Latn cjk_Latn cjk_Latn bem_Latn cjk_Latn cjk_Latn bem_Latn cjk_Latn tso_Latn cjk_Latn umb_Latn cjk_Latn cjk_Latn bem_Latn bem_Latn run_Latn cjk_Latn